ΚΑΝΟΝΙΣΜΌΣ (EΚ) αριθ. 748/2009 ΤΗΣ ΕΠΙΤΡΟΠΉΣ της 5 Αυγούστου 2009 σχετικά με τον κατάλογο των φορέων εκμετάλλευσης αεροσκαφών που ασκούσαν αεροπορική δραστηριότητα του παραρτήματος I της οδηγίας 2003/87/EΚ την 1η Ιανουαρίου 2006 ή μετά την ημερομηνία αυτή, στον οποίο προσδιορίζεται το εντεταλμένο κράτος μέλος για κάθε φορέα εκμετάλλευσης αεροσκαφών (Κείμενο που παρουσιάζει ενδιαφέρον για τον ΕΟΧ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (1), και ιδίως το άρθρο 18α παράγραφος 3 στοιχείο α), Εκτιμώντας τα ακόλουθα: (1) Σύμφωνα με την οδηγία 2003/87/ΕΚ, όπως τροποποιήθηκε με την οδηγία 2008/101/EΚ (2), οι αεροπορικές δραστηριότητες εντάσσονται στο σύστημα εμπορίας δικαιωμάτων εκπομπής αερίων θερμοκηπίου εντός της Κοινότητας (εφεξής «το κοινοτικό σύστημα»). (2) Για να περιοριστεί η διοικητική επιβάρυνση των φορέων εκμετάλλευσης αεροσκαφών, η οδηγία 2003/87/EΚ προβλέπει ότι για κάθε φορέα εκμετάλλευσης αεροσκαφών είναι υπεύθυνο ένα κράτος μέλος. Το άρθρο 18α παράγραφοι 1 και 2 της οδηγίας 2003/87/EΚ περιέχει τις διατάξεις που διέπουν την υπαγωγή κάθε φορέα εκμετάλλευσης αεροσκαφών στο οικείο εντεταλμένο κράτος μέλος. Ο κατάλογος των φορέων εκμετάλλευσης αεροσκαφών και των οικείων εντεταλμένων κρατών μελών (εφεξής «ο κατάλογος») πρέπει να εξασφαλίζει ότι κάθε φορέας εκμετάλλευσης γνωρίζει το κράτος μέλος στις ρυθμίσεις του οποίου υπάγεται και ότι είναι σαφές για τα κράτη μέλη ποιοι φορείς εκμετάλλευσης υπάγονται στις ρυθμίσεις τους. (3) Κατά την κατάρτιση του καταλόγου, η Επιτροπή συνεκτίμησε τις παρατηρήσεις που της υποβλήθηκαν αφότου δημοσίευσε, στις 11 Φεβρουαρίου 2009, προκαταρτικό κατάλογο των φορέων εκμετάλλευσης αεροσκαφών και των οικείων εντεταλμένων κρατών μελών. Ο κατάλογος βασίζεται σε στοιχεία του Ευρωπαϊκού Οργανισμού για την Ασφάλεια της Αεροναυτιλίας (Eurocontrol), τα οποία προέκυψαν από τα αρχεία σχεδίων πτήσης (3). (4) Οι απαιτήσεις της οδηγίας 2003/87/EΚ ισχύουν για τους φορείς εκμετάλλευσης αεροσκαφών που ορίζονται στο άρθρο 3 στοιχείο ιε) της εν λόγω οδηγίας. Η ένταξη στο κοινοτικό σύστημα συνδέεται μόνο με την άσκηση αεροπορικής δραστηριότητας και δεν εξαρτάται από την εγγραφή στον κατάλογο. Συνεπώς, οι φορείς εκμετάλλευσης αεροσκαφών που ασκούν αεροπορική δραστηριότητα αναφερόμενη στο παράρτημα Ι της οδηγίας 2003/87/EΚ καλύπτονται από το κοινοτικό σύστημα, ανεξαρτήτως του εάν περιλαμβάνονται στον κατάλογο κατά τον χρόνο άσκησης της δραστηριότητας. Ομοίως, οι φορείς εκμετάλλευσης αεροσκαφών που παύουν να ασκούν αεροπορική δραστηριότητα εξαιρούνται από το κοινοτικό σύστημα από τη στιγμή της παύσης της δραστηριότητας η οποία αναφέρεται στο παράρτημα I της οδηγίας 2003/87/EΚ και όχι από τη στιγμή της διαγραφής τους από τον κατάλογο. (5) Ο κατάλογος περιέχει όλους τους φορείς εκμετάλλευσης αεροσκαφών που ανέλαβαν σχετική αεροπορική δραστηριότητα την 1η Ιανουαρίου 2006 ή μετά την ημερομηνία αυτή και έως τις 31 Δεκεμβρίου 2008. Ως εκ τούτου, ενδέχεται να περιλαμβάνει φορείς εκμετάλλευσης αεροσκαφών που έχουν διακόψει προσωρινά ή παύσει οριστικά τις αεροπορικές τους δραστηριότητες. Για τον κατάλογο δεν ελήφθη υπόψη το κατά πόσον ένας φορέας εκμετάλλευσης αεροσκαφών περιλαμβάνεται στον κοινοτικό κατάλογο αερομεταφορέων των οποίων η λειτουργία στην Κοινότητα απαγορεύεται, για λόγους ασφάλειας, σύμφωνα με τον κανονισμό (ΕΚ) αριθ. 2111/2005 του Ευρωπαϊκού Κοινοβουλίου και του Συμβουλίου, της 14ης Δεκεμβρίου 2005, για τη σύσταση κοινοτικού καταλόγου αερομεταφορέων των οποίων απαγορεύεται η λειτουργία στην Κοινότητα και την ενημέρωση των επιβατών αεροπορικών μεταφορών σχετικά με την ταυτότητα του πραγματικού αερομεταφορέα, καθώς και για την κατάργηση του άρθρου 9 της οδηγίας 2004/36/ΕΚ (4). Ο παρών κανονισμός πρέπει, επομένως, να εφαρμόζεται με την επιφύλαξη των αποφάσεων που λαμβάνονται από την Επιτροπή και τα κράτη μέλη κατ’ εφαρμογή του κανονισμού (ΕΚ) αριθ. 2111/2005. (6) Σε κάθε φορέα εκμετάλλευσης αεροσκαφών που περιλαμβάνεται στον κατάλογο πρέπει να δίδεται ένας μοναδικός κωδικός, ο οποίος πρέπει να καθιστά δυνατή την ταυτοποίηση των συμμετεχόντων στο κοινοτικό σύστημα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κατάλογος των φορέων εκμετάλλευσης αεροσκαφών που ασκούσαν αεροπορική δραστηριότητα του παραρτήματος I της οδηγίας 2003/87/EΚ την 1η Ιανουαρίου 2006 ή μετά την ημερομηνία αυτή, ο οποίος αναφέρεται στο άρθρο 18α παράγραφος 3 στοιχείο α) της οδηγίας 2003/87/EΚ και στον οποίο προσδιορίζεται το εντεταλμένο κράτος μέλος για κάθε φορέα εκμετάλλευσης αεροσκαφών, παρατίθεται στο παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 5 Αυγούστου 2009

[Source: multi_eurlex | Tokens: 4525]